Jaden Yuki
Juoni

Jaden on pirteä ja tarmokas 15-vuotias poika. Hän opiskelee Otteluakatemiassa, jossa hänellä on tavoitteena tulla maailman parhaaksi ottelijaksi. Ennen pääsykokeita Jaden tapasi itse Yugi Mutoun, joka antoi hänelle ”Winged Kuriboh” -nimisen kortin. Jaden on hyvät vaistot omaava erittäin lahjakas ottelija, joka kuitenkin sortuu usein ylimielisyyteen. Jaden ei jaksa olla oppitunneilla, ja monesti hän tylsistyy sekä saattaa nukahdella kesken oppitunnin. Jaden kuuluukin Sliferin Punaisiin, joihin luokitellaan koulun huonoimmat opiskelijat. Hyväntahtoisuudestaan huolimatta Jadenilla on vihamiehiä, kuten tohtori Crowler, jonka Jaden voitti tullessaan akatemian sisäänpääsykokeeseen. Siitä lähtien tohtori Crowler on yrittänyt päästä eroon Jadenista ja lähettänyt monia henkilöitä hänen peräänsä, mutta ei ole kertaakaan onnistunut. Myös Obeliskin Sinisiin kuulunut Chazz Princeton oli aluksi yksi Jadenin niin sanotuista päävastustajista, jota vastaan hän onkin otellut akatemiassa muutaman kerran. Jadenin ystäviä ovat hänen huonetoverinsa Syrus Truesdale ja Chumley Huffington, Ran Keltaisiin kuuluva Bastion Misawa sekä Obeliskeihin kuuluvat Alexis Rhodes ja Syrusin isoveli Zane Truesdale. Jaden käyttää ensimmäisellä kaudella pakkaa, joka koostuu lähes kokonaan ”Elemental HERO” -korteista.
Ensimmäisen kauden toisella puoliskolla Jaden on yksi niistä, joille rehtori antaa yhden seitsemästä Pyhien Petokorttien kätköpaikkaan tarvittavista avaimista (etteivät varjoratsastajat vapauta niitä). Hän myös voittaa viisi seitsemästä varjoratsastajasta. Hän olisi voittanut loput kaksikin, mutta Chazz ja Alexis halusivat voittaa ne tunnesyistä – tavoitteinaan esimerkiksi todistaa olevansa hyvä etsivä ja palauttaa veljensä muisti. Jaden voittaa myös varjoratsastajien lähettäjän Kagemarun käyttämällä mentorinsa, professori Lyman Bannerin jälkeensä jättämää korttia ”Sabatiel – The Philosopher’s Stone”.
Toisella kaudella Jaden saa uuden kilpakumppanin nimeltä Aster Phoenix, joka kuitenkin lopulta ystävystyy Jadenin kanssa. Lisäksi Jaden saa uudeksi ystäväkseen Tyranno Hassleberryn. Hävittyään ottelun Asteria vastaan Jaden menettää väliaikaisesti kyvyn nähdä korttinsa. Hän lähtee Otteluakatemiasta, kunnes päätyy Neo-avaruudeksi kutsuttuun paikkaan, josta hän löytää lapsena tekemänsä piirrokset ”Elemental HERO Neosista” sekä tämän tueksi suunnittelemistaan ”Neo-Spacian”- ja ”Chrysalis” -hirviöistä. Jaden oli lapsena osallistunut kyseisillä piirroksilla Seto Kaiban järjestämään korttisuunnittelukilpailuun, ja ne lähetettiin kapselissa Maan kiertoradalle. Piirrokset muuttuvat oikeiksi korteiksi, joilla Jaden voittaa Asterin uusintaottelussa. Samoilla korteilla Jaden ottelee myös otteluhenkien hänelle mainitsemaa Valon Yhdyskunta (Society of Light) -nimistä kulttia ja sen johtajana toimivaa Asterin manageria Sartoriusta vastaan. Sartorius on joutunut ulkoavaruudesta tulleen Tuhon Valo -nimisen olennon riivaamaksi.
Kolmannella kaudella Jaden saa tietää entisestä elämästään ja ottelee henkimaailmassa Supreme Kingiä vastaan. Ottelun aikana Supreme King hypnotisoi Jadenin ystävät saaden heidät syyttämään Jadenia kaikesta, mikä heikentää Jadenia. Supreme King uhraa Alexisin, Chazzin ja Hassleberryn (myöhemmin selviää, että he vain joutuivat toiseen maailmaan) saadakseen ”Super Polymerizationin”. Tämä kuitenkin epäonnistuu ja Jaden voittaa ottelun, mutta Supreme Kingin henki ottaa Jadenista vallan, mikä tekee Supreme Kingistä entistä voimakkaamman pahuuden herran. Myöhemmin Axel voittaa hänet ja Jaden palaa entiselleen, mutta päästäkseen pois henkimaailmasta Jadenin on voitettava vanha korttihenkensä Yubel, jonka Jaden hylkäsi lapsena ja lähetti avaruuteen, koska tämä satutti Jadenin ystäviä. Jaden ja Yubel ovat tasaväkisiä, ja ottelun vuoksi maailmat raunioituvat. Jadenille jää ainoaksi vaihtoehdoksi käyttää ”Super Polymerization” ja yhdistää Yubel itseensä, koska Yubel välitti Jadenista. Yhdistymisen jälkeen maailmat palaavat entiselleen ja muut henkimaailmaan joutuneet (Alexis, Aster, Syrus, Atticus, Hassleberry jne.) palaavat Otteluakatemiaan. Jaden palaa kuitenkin vasta myöhemmin.
Yubel esiintyy neljännen kauden alkuteksteissä Jadenin alter egona.